Period: Old Babylonian
Genre: Literary
Transliteration:
<SURFACE>
an u₁₈-ru gal diŋir-re-e-ne
an nir-ŋal₂ diŋir pa e₃-a
an lugal-la nam gal tar-ra-ni
{d}ur{d}nin-urta-ra šu zid hu-mu-na-ab-ŋar
bar-sud-am₃
zag kur-kur-ra-še₃ dili-ni dib
{d}a-nun-na-ke₄-ne saŋ keše₂-bi na-nam
me gal-gal-la zag mu-ni-in-keše₂
me šar₂-ra ŋiri₃-ni nam-mi-in-ŋar
diŋir gal-an-zu nun nam tar-re-de₃
gu₃ zid mu-na-an-de₂ an-ne₂ {d}ur{d}nin-urta-ra gu₃ zid mu-na-an-de₂
kalam-ma mu-ni-in-mah an-ne₂...mu-ni-in-mah
{ŋiš}gu-za nam-lugal-la ul-še₃ suhuš gen₆-na
šibir mah me kalam-ma ur₄-ur₄
ŋidru niŋ₂-gen₆-na uŋ₃ šar₂ lah₅-lah₅-e
{d}ur{d}nin-urta-ra mu-na-an-tah
an kug-ga ki nam tar-ra-ni
diŋir an-na ba-sug₂-ge-eš-a
{d}a-nun-na-ke₄-ne ŋizzal ba-an-ak-eš
šag₄-ba-tuku-am₃
unken ŋar-ra-ba he₂-am₃ ba-ni-in-ne-eš
iri du₃-du₃ a₂-dam ki ŋar-ra
kur gam-e kalam suhuš gen₆-na
mu he₂-ŋal₂ bal ud sud-da
{d}ur{d}nin-urta-ra mu-na-an-šum₂
sa-gid₂-da-am₃
an-na igi su₃-ud-bi bar-ra-ni sipad zid mu-ni-in-il₂
{d}ur{d}nin-urta dumu ki aŋ₂-ŋa₂-ni mi₂ zid-de₂-eš ša-mu-un-e
ni₂ me-lem₄-za teš₂ he₂-ŋal₂ ud gal-gin₇ <unk> bi
nam-šul-zu gaba gi₄ na-an-tuku-tuku-un ma-da he₂-de₃-ŋal₂
mu-zu kur-kur-ra he₂-em-mah-en sag₉-zu he₂-di
ma-da ni₂-ba nam-ra-an-gam-e gu₂ ŋiš hu-mu-ra-ab-ŋar
{d}ur{d}nin-urta a₂ gal šum₂-ma-ŋu₁₀ mu-ŋu₁₀-še₃ nir he₂-ŋal₂
inim-zu {ŋiš}rab₃ mah-gin₇ hul-ŋal₂-e šu he₂-em-ri-ri
a₂ aŋ₂-ŋa₂-zu ki-bal-a ha-ba-te giri₁₇ šu ha-ma-an-ŋal₂-eš
nam-nun-zu saŋ an-še₃ he₂-eb-il₂ uŋ₃-e ha-ma-dug₃-ge
niŋ₂-gen₆-na za-e lu₂-bi he₂-me-en a₂-tah-zu he₂-a
niŋ₂-si-sa₂ šag₄-ta e₃-a-me-en {d}utu ba-gub-ba
{d}inana ki aŋ₂-zu na-nam nam-til₃ ha-ra-ab-sud-de₃
{d}lamma sag₉-ga nam-en nam-lugal-la zid-de₃-eš ha-ra-sug₂-ge-eš
mu sa₄-a ki-en-gi-ra-me-en {d}ur{d}nin-urta-ŋu₁₀
eš₃ nibru{ki} dur-an-ki-ka saŋ il₂-la ŋen-i₃
kadra-zu šeg₁₂ e₂-kur-ra-ke₄ šu-bi im-gid₂
sipad ni₂ guru₃ nidba gal-gal-la-ni e₂-še₃ ha-ma-gub-be₂
sa-ŋar-ra-am₃
1(aš) diŋir-re-ne me gal-gal-la i₃-me-en
an lugal 1(aš) diŋir-re-ne me gal-gal-la i₃-me-en
{d}ur{d}nin-urta ka-ta e₃-a-ŋu₁₀ ul-še₃ na-ra-kur₂-ru
u₁₈-ru₁₂-bi-im
a-da-ab an-na-kam

Cuneiform:
<SURFACE>
𒀭𒍇𒊒𒃲𒀭𒊑𒂊𒉈
𒀭𒉪𒅅𒀭𒉺𒌓𒁺𒀀
𒀭𒈗𒆷𒉆𒃲𒋻𒊏𒉌
𒀭𒌨𒀭𒎏𒅁𒊏𒋗𒍣𒄷𒈬𒈾𒀊𒃻
𒁇𒋤𒀀𒀭
𒍠𒆳𒆳𒊏𒂠𒀸𒉌𒁳
𒀭𒀀𒉣𒈾𒆤𒉈𒊕𒆟𒁉𒈾𒉆
𒈨𒃲𒃲𒆷𒍠𒈬𒉌𒅔𒆟
𒈨𒊹𒊏𒄊𒉌𒉆𒈪𒅔𒃻
𒀭𒃲𒀭𒍪𒉣𒉆𒋻𒊑𒉈
𒅗𒍣𒈬𒈾𒀭𒌤𒀭𒉌𒀭𒌨𒀭𒎏𒅁𒊏𒅗𒍣𒈬𒈾𒀭𒌤
𒌧𒈠𒈬𒉌𒅔𒈤𒀭𒉌...𒈬𒉌𒅔𒈤
𒄑𒄖𒍝𒉆𒈗𒆷𒌌𒂠𒁼𒄀𒈾
𒌋𒂙𒈤𒈨𒌧𒈠𒌴𒌴
𒉺𒃻𒄀𒈾𒌧𒊹𒁺𒁺𒁺𒁺𒂊
𒀭𒌨𒀭𒎏𒅁𒊏𒈬𒈾𒀭𒈭
𒀭𒆬𒂵𒆠𒉆𒋻𒊏𒉌
𒀭𒀭𒈾𒁀𒁻𒄀𒌍𒀀
𒀭𒀀𒉣𒈾𒆤𒉈𒄑𒌆𒉿𒎓𒋡𒁀𒀭𒀝𒌍
𒊮𒁀𒌇𒀀𒀭
𒌺𒃻𒊏𒁀𒃶𒀀𒀭𒁀𒉌𒅔𒉈𒌍
𒌷𒆕𒆕𒀉𒁮𒆠𒃻𒊏
𒆳𒃵𒂊𒌧𒁼𒄀𒈾
𒈬𒃶𒅅𒁄𒌓𒋤𒁕
𒀭𒌨𒀭𒎏𒅁𒊏𒈬𒈾𒀭𒋧
𒊓𒁍𒁕𒀀𒀭
𒀭𒈾𒅆𒋤𒌓𒁉𒁇𒊏𒉌𒉺𒇻𒍣𒈬𒉌𒅔𒅍
𒀭𒌨𒀭𒎏𒅁𒌉𒆠𒉘𒂷𒉌𒊩𒍣𒌤𒌍𒊭𒈬𒌧𒂊
𒉎𒈨𒉈𒍝𒌨𒃶𒅅𒌓𒃲𒁶<unk>𒁉
𒉆𒂄𒍪𒃮𒄄𒈾𒀭𒌇𒌇𒌧𒈠𒁕𒃶𒉈𒅅
𒈬𒍪𒆳𒆳𒊏𒃶𒅎𒈤𒂗𒊷𒍪𒃶𒁲
𒈠𒁕𒉎𒁀𒉆𒊏𒀭𒃵𒂊𒄘𒄑𒄷𒈬𒊏𒀊𒃻
𒀭𒌨𒀭𒎏𒅁𒀉𒃲𒋧𒈠𒈬𒈬𒈬𒂠𒉪𒃶𒅅
𒅗𒍪𒄑𒈗𒈤𒁶𒅆𒌨𒅅𒂊𒋗𒃶𒅎𒊑𒊑
𒀉𒉘𒂷𒍪𒆠𒁄𒀀𒄩𒁀𒋼𒅗𒋗𒄩𒈠𒀭𒅅𒌍
𒉆𒉣𒍪𒊕𒀭𒂠𒃶𒅁𒅍𒌧𒂊𒄩𒈠𒄭𒄀
𒃻𒄀𒈾𒍝𒂊𒇽𒁉𒃶𒈨𒂗𒀉𒈭𒍪𒃶𒀀
𒃻𒋛𒁲𒊮𒋫𒌓𒁺𒀀𒈨𒂗𒀭𒌓𒁀𒁺𒁀
𒀭𒈹𒆠𒉘𒍪𒈾𒉆𒉆𒋾𒄩𒊏𒀊𒋤𒉈
𒀭𒆗𒊷𒂵𒉆𒂗𒉆𒈗𒆷𒍣𒉈𒌍𒄩𒊏𒁻𒄀𒌍
𒈬𒄷𒈿𒀀𒆠𒂗𒄀𒊏𒈨𒂗𒀭𒌨𒀭𒎏𒅁𒈬
𒀊𒂗𒆤𒆠𒄙𒀭𒆠𒅗𒊕𒅍𒆷𒁺𒉌
𒃻𒊮𒀀𒍪𒋞𒂍𒆳𒊏𒆤𒋗𒁉𒅎𒁍
𒉺𒇻𒉎𒅍𒉻𒀭𒈹𒃲𒃲𒆷𒉌𒂍𒂠𒄩𒈠𒁺𒁉
𒊓𒃻𒊏𒀀𒀭
𒀸𒀭𒊑𒉈𒈨𒃲𒃲𒆷𒉌𒈨𒂗
𒀭𒈗𒀸𒀭𒊑𒉈𒈨𒃲𒃲𒆷𒉌𒈨𒂗
𒀭𒌨𒀭𒎏𒅁𒅗𒋫𒌓𒁺𒀀𒈬𒌌𒂠𒈾𒊏𒉽𒊒
𒍇𒂗𒁉𒅎
𒀀𒁕𒀊𒀭𒈾𒄰